
 R A P O R T 
asupra propunerii legislative  privind protecţia animalelor utilizate la experimente


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare, cu propunerea legislativă privind protecţia animalelor utilizate la experimente, transmisă cu adresa nr. 697 din 4 martie 2002. La întocmirea raportului, Comisia a avut în vedere avizul Consiliului Legislativ, avizul Comisiei pentru sănătate şi familie şi punctul de vedere al Guvernului.

Propunerea legislativă sus menţionată are ca obiect de reglementare crearea unui cadru legislativ, în concordanţă cu reglementările europene, pentru protecţia animalelor utilizate în experimente. 

Propunerea legislativă privind protecţia animalelor utilizate la experimente face parte din categoria legilor ordinare, potrivit prevederilor art. 72 din Constituţie.

La dezbaterea propunerii legislative au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: Ovidiu Ianculescu - secretar de stat în Ministerul Apelor şi Protecţiei Mediului, Ioan Sorin Mitrea - director general adjunct la Agenţia Naţională Sanitară Veterinară şi Mihai Farcaş - consilier la Ministerul Sănătăţii şi Familiei.

La lucrările comisiei au fost prezenţi toţi cei 32 de deputaţi.

În urma dezbaterii, Comisia propune respingerea propunerii legislative pentru următoarele motive:

· În domeniul vizat de propunerea legislativă, a fost promovată Ordonanţa Guvernului nr. 37/2002 pentru protecţia animalelor folosite în scopuri ştiinţifice sau în alte scopuri experimentale, publicată în Monitorul Oficial al României, Partea I, nr. 95/2 februarie 2001, ordonanţă care a fost dezbătută şi aprobată în cadrul Comisiei

· O parte din prevederile propunerii legislative vor fi preluate în normele metodologice de aplicare a ordonanţei.

Comisia a propus respingerea propunerii legislative cu 24 de voturi pentru şi 8 voturi împotrivă.

